ΓΡΑΠΤΗ ΕΡΩΤΗΣΗ P-1760/98

υποβολή: Paul Lannoye (V) προς την Επιτροπή

(29 Μαΐου 1998)

Θέμα: Χρηματοδότηση του προγράμματος ΕΜΑΗL (Μουσειακό Συγκρότημα Τέχνης και Ιστορίας της Λιέγης) από το ΕΤΠΑ

Το 1996, η Επιτροπή είχε κάνει δεκτό ένα πρόγραμμα της περιοχής της Βαλλωνίας (Βέλγιο) με την ονομασία ΕΜΑΗL, στην πόλη της Λιέγης, το οποίο συνίστατο στην ένωση διαφόρων μουσείων της πόλης με σκοπούς τουριστικούς (ΕΤΠΑ - στόχος 2).

Το πρόγραμμα που είχε γίνει δεκτό περιελάμβανε δύο φάσεις:

- η πρώτη φάση (94-96) προέβλεπε ευρωπαϊκή χρηματοδότηση 100 εκατ. FB για την οικοδόμηση ενός σύγχρονου κτηρίου που θα αποτελούσε το σύνδεσμο μεταξύ των διαφόρων μουσείων;

- η δεύτερη φάση (96-99) συνίστατο στην αναπαλαίωση κτηρίων.

Σε ό,τι αφορά την πρώτη φάση η προθεσμία για την ανάθεση των έργων είχε οριστεί για τις 30.12.96 τα δε τιμολόγια έπρεπε να κατατεθούν έως τις 30.12.98. Σε ό,τι αφορά τη δεύτερη φάση η προθεσμία για την ανάθεση των έργων είχε οριστεί για τις 31.12.99.

Τον Ιανουάριο του 1997, το Συμβούλιο Επικρατείας του Βελγίου ακύρωσε την άδεια οικοδόμησης για την πρώτη φάση. Μια νέα άδεια οικοδόμησης ακυρώθηκε τον Δεκέμβριο του 1997. Στις αρχές του 1998, η ΔΓ XVI ανακοίνωσε ότι τα τιμολόγια, για όλες τις φάσεις μαζί, πρέπει να έχουν κατατεθεί έως τις 31.12.2001. Έκτοτε, το πρόγραμμα έχει διακοπεί παρόλον ότι έχουν αρχίσει οι κατεδαφίσεις που θέτουν σε κίνδυνο κτήρια και καλλιτεχνικές συλλογές.

Δύναται η Επιτροπή να μου απαντήσει στα ακόλουθα ερωτήματα:

1. Τί έχει δεχτεί το ΕΤΠΑ και μέχρι ποίου ποσού για τη φάση 1 (οικοδόμηση) και τη φάση 2 (αναπαλαίωση);

2. Αν είναι δυνατόν να καταβληθούν οι επιχορηγήσεις για τη φάση 2 (αναπαλαίωση κτηρίων) χωρίς να έχει αρχίσει η φάση 1 (οικοδόμηση) και να διατηρηθούν οι επιχορηγήσεις που θα καταβληθούν εκ των υστέρων για την πρώτη φάση (παρά το γεγονός ότι η προθεσμία ανάθεσης των έργων της πρώτης φάσης είχε αρχικά οριστεί για τις 31.12.96).

3. Εάν οι δύο φάσεις είναι ανεξάρτητες από χρηματοδοτικής απόψεως ή εάν - σε περίπτωση υπέρβασης του συνολικού κονδυλίου της πρώτης φάσης - είναι δυνατές οι μεταφορές προς την πρώτη φάση κεφαλαίων που είχαν προβλεφθεί για τη δεύτερη φάση;

4. Ποιά είναι τα σχέδια που έχει καταθέσει η Βαλλωνία στην Επιτροπή για τη δεύτερη φάση (και σε τί ποσά ανέρχονται);

Απάντηση της κας Wulf-Mathies εξ ονόματος της Επιτροπής

(24 Ιουνίου 1998)

1. - εργασίες σχετικά με το συγκρότημα το οποίο σκοπό έχει την ένωση διαφόρων μουσείων με την ονομασία "EMAHL" είναι εγγεγραμμένες σε δύο ενιαία έγγραφα προγραμματισμού του στόχου 2 "Meuse-Vesdre":

- Το έργο το οποίο περιλαμβάνεται στο ενιαίο έγγραφο προγραμματισμού του στόχου 2 για την περίοδο 1994-1996 προβλέπει την εξυγίανση του χώρου με την πραγματοποίηση των απαραίτητων κατεδαφίσεων, την αγορά ενός γειτονικού κτιρίου, την κατασκευή κτιρίου το οποίο προορίζεται για τη στέγαση των υπηρεσιών υποδοχής ενός σύγχρονου τουριστικού κέντρου, καθώς και αίθουσες πολλών χρήσεων και τη διαρρύθμιση των προσβάσεων. Οι δημόσιες δαπάνες εκτιμώνται σε 285 εκατ. βελγικά φράγκα και περιλαμβάνουν χρηματοδότηση του Ευρωπαϊκού Ταμείου Περιφερειακής Ανάπτυξης (ΕΤΠΑ) ύψους 114 εκατ. βελγικών φράγκων.

- Το έργο το οποίο περιλαμβάνεται στο ενιαίο έγγραφο προγραμματισμού για το στόχο 2 για την περίοδο 1997-1999 θα επιτρέψει την ανακαίνιση διατηρητέων κτιρίων (τόσο μουσείων όσο και κενών κτιρίων ή κτιρίων τα οποία διατίθενται σήμερα για άλλες χρήσεις εκτός μουσείου), τη διαρρύθμιση προσβάσεων καθώς και την κατασκευή νέων κτιρίων στο Feronestree. Η δημόσια δαπάνη εκτιμάται σε 275 εκατ. βελγικά φράγκα και η συμβολή του ΕΤΠΑ ανέρχεται σε 110 εκατ. βελγικά φράγκα.

2. Λαμβανομένων υπόψη της έκτασης και της ποικιλομορφίας των προγραμματιζόμενων δράσεων, είναι πιθανόν τα έργα τα οποία συνδέονται με τα δύο έγγραφα τα οποία περιγράφονται παραπάνω να μην μπορέσουν να αρχίσουν ταυτόχρονα. Οι επιδοτήσεις αναφορικά με το πρώτο έργο διατηρήθηκαν λόγω του γεγονότος ότι η ανάθεση των έργων πραγματοποιήθηκε εντός των προβλεπόμενων προθεσμιών.

3. Τα δύο έργα περιλαμβάνονται σε διαφορετικά επιχειρησιακά προγράμματα. Συνεπώς, δεν είναι δυνατόν να πραγματοποιηθεί μεταφορά πόρων από ένα έργο σε άλλο.

4. Κατά την εκτέλεση των επιχειρησιακών προγραμμάτων τα οποία χρηματοδοτούνται από το ΕΤΠΑ στη Βαλλονία, η επιτροπή παρακολούθησης είναι υπεύθυνη για την έγκριση των έργων. Το δεύτερο έργο παρουσιάστηκε από την περιφέρεια της Βαλλονίας στην επιτροπή παρακολούθησης στις 18 Νοεμβρίου 1997 και έλαβε την έγκρισή της.